MRK ondersoek NW-skool ná brand drie dowe leerders eisFoto: Twitter Die Suid-Afrikaanse Menseregtekommissie (MRK) het ŉ ondersoek van stapel gestuur na die lewensomstandighede by die Noordwes Sekondêre Skool vir Dowes nadat drie leerders verlede week doodgebrand het. “Die kommissie vermoed dat die brandwaarskuwingstelsel moontlik nie voldoende was nie,” het die MRK in ’n verklaring gesê. Drie meisies is verlede Maandag in die vroeë oggendure dood nadat ’n brand by die meisieskoshuis in Leeudoringstad uitgebreek het. “Die kommissie sal as deel van die ondersoek probeer vasstel watter vlak van veiligheid daar by die skool is. Ons het ook die Suid-Afrikaanse Polisiediens gevra om sy eie ondersoek van die sterftes te doen en teen 24 September ŉ verslag aan die MRK te voorsien.” Die MRK het die departement van onderwys in Noordwes en ander regeringsdepartemente versoek om alternatiewe verblyf en onderwys aan die leerders te verskaf. Die kommissie het ook versoek dat die nodige ondersteuning aan ouers en leerders verskaf word. “Die kommissie beveel aan dat daar meer gedoen moet word om te verseker dat kinders met gestremdhede nie net voorsien word van die aspekte van onderwys wat hul basiese reg is nie maar ook van veiligheid by skole.” Die MRK het sy medelye met die skool, leerders en families van die oorledenes uitgespreek.